Йолана Мондичова

Йолана Мондичова (родж. Йолана Шинальова; *26. септембер 1902, Дюлафалва, жупа Мараморош, Австро-Мадярщина, днесь Комуна Джулешть, Марамуреш, Румыния – †12. марец 1975, Кошицѣ) была перва чехословацка професионална скулпторка русинского роду.Vladimír Jancura: Príbeh ženy... Добыла собѣ знамости скулптуров Томаша Гарриг Масарика. Створила скулптурны портреты вельох вызнамных дѣячи русинского народа.

Биография
Штудии
Йолана (Елена, Олена) Шинальова родила ся 26. септембра 1902 в селѣ Дюлафалва, 15 км на юг од Мараморош-Сигета, (днесь Джулешть, Румыния), в родинѣ учителя Штефана Шинали зоз села Осиков, окрес Бардеёв, котрого за его панславистичны погляды перемѣстили до далекого села. В року 1919, по роспадѣ монархии, родина вернула ся до Словакии, де отець достав мѣсто учителя в селѣ Ковачовцѣ, окрес Великый Кртиш Банско-Быстрицкого края. Йолана учила ся на гимназии в Кошицях. По матурѣ учила ся в Празѣ на Высокой школѣ умѣлецко-промысловой (UMPRUMVysoká škola uměleckoprůmyslová v Praze.) (1921-1922), а пак выштудовала фах скулптуры в Академии вытварного умѣлства (AVUAkademie výtvarných umění v Praze., 1922-1925), де ей наставником быв славный Ян Штурса.Поп, И. Энциклопедия, сс. 256-257.Магочій П.Р., Поп І. Енциклопедія..., сс. 442-443. 

Карьера
Року 1926 оддала ся за штудента Ивана Мондича з подкарпатского села Нанково, котрый в Празѣ штудовав право, и заинтересовала ся Подкарпатсков Русьов. Одтогды ей далша карьера была тѣсно звязана з тым краем: вытворила цѣлый ряд скулптурных портретох подкарпатскых дѣячи. 16. мая 1926 в Ужгородѣ святочно отворили памятник Евгению Фенцикови, первый з того ряда. Робота была высоко оцѣнена  критиков, як и ей роботы, представлены на выставцѣ в Пряшовѣ в року 1927.Ivan Рор. První rusínská sochařka... 

Року 1927, уже як добрѣ позната скулпторка выграла конкурз на зготовлѣня памятника Т.Г. Масарика, котрый робила не з фотографий, але з живого президента, а памятник быв в Ужгородѣ при ославах 10-роча отвореный в року 1928.

Есенциев ей творбы стали статуи Александра Митрака (1931) в Мукачовѣ и Александра Духновича (1933) в Пряшовѣ.Paul Robert Magocsi, Ivan Pop (eds.). Encyclopedia..., сс. 305-306.

Конець творчого живота
Иван Мондич быв правник и представляв интересы фирмы «Шкода» в Ужгородѣ и в Югославии.Antonín Hrbek. Роспад Чехословакии и Друга свѣтова война означали и особну трагедию родины Мондичох. Военны рокы перебыли в Мукачовѣ, а пак в Будапештѣ. Стратили вшитко: ательер и маеток в Празѣ, сполоченску позицию. Довгы днѣ и ночи, перебыты во вогкых пивничных бомбовых укрытах, принесли Йоланѣ гостець и ломоту в перстах, а ей карьера яко скулпторкы была закончена.

В новой социалистичной реалности
По войнѣ оселили ся в Кошицях, у Йоланиной матери. Скулпторка, котра портретовала буржоазных дѣячи была нежадана старорежимна особа. Пробовала достати роботу учителькы мальованя, але про такых, як она не было мѣста. Мусѣла приспособити ся ку новому режиму. Достала мѣсто продавачкы текстила и там таксамо ся скоро стала знама, бо каждой женѣ знала порадити, што ей буде слушити. Коли видѣли, же в продайни ся через ню дверѣ не закрывають, достала выповѣдь. Бо не смѣла выникати над середный уровень. Зостала лем помочнов роботничков. Муж мав мѣсто простого урядника на желѣзници. Умерла в Кошицях 12. марца 1975.

Роботы 1920-30-х
 Евгений Фенцик, Ужгород (1926)
 Томаш Гарриг Масарик, Ужгород (1928)
 Лѣсорубач
 Овчарь
 Алегорична композиция
 Карпаторуська пѣснь (1930)
 Адолф Добрянскый, Михаловцѣ (1928), Ужгород (1929)
 Александер Митрак, Мукачово (1931)
 Григорий Жаткович (1931)
 Антоний Бескид (1931)
 Александер Духнович, Колочава (1930), Хуст (1932)
 Александер Духнович, Пряшов (1933)
 Окрылене колесо, Братиславска главна штация (1938)

Жерела и одказы
 Antonín Hrbek. Umělecký talent předpověděl i horoskop... //Podkarpatská Rus. Časopis Společnosti přátel Podkarpatské Rusi. 3/2012, с. 7. чеш.
Vladimír Jancura: Príbeh ženy, ktorej pózoval prezident Masaryk, Pravda 31.01.2011. слов.
 Paul Robert Magocsi, Ivan Pop (eds.). Encyclopedia of Rusyn history and culture. University of Toronto Press. 2002. Toronto Buffalo London. 
 Ivan Рор. První rusínská sochařka zemřela v zapomnění. //Podkarpatská Rus. Časopis Společnosti přátel Podkarpatské Rusi. 3/2012, сс. 6-7. чеш.
 Ковач Ф. и др. Краєзнавчий словник русинів-українців. Пряшівщина. СРУСР. Пряшів, 1999. 
 Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010.  Сс. 442-443.
 Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с. 

 Референции 

Галерея

Катеґорія:Русинскы скулпторы
Катеґорія:Русиньскы умелцї
Катеґорія:Персоналии 20. стороча